Gefur út bók um tólf mánaða ferðalag og leitina að viðurkenningu “ Sá sem leggur af stað til að elta draum getur bara keypt miða aðra leiðina . Maður ýtir úr vör og vonar og trúir að flóð og fjara , stefnur og straumar komi manni á áfangastað . Það er aðferðin ef draumurinn er gamall og háleitur , hefur vaxið og bólgnað og þrýst öllu öðru í tilverunni til hliðar og í burtu . Þá kemur að því að maður verður að stökkva , verður að fá að vita . Maður lætur allt lönd og leið og siglir drauminn brosandi . Ég beið svo lengi áður en ég fór af stað að ég varð að yfirgefa allt , snúa bakinu við öllu , vinum mínum , fjölskyldunni og kærustunni . ” Með þessum orðum hefst frásögn Þormóðar Símonarsonar um ferðalag sem spannar heilt ár í lífi manns sem lét reyna á gæfuna , ferðaðist um Evrópu og freistaði þess að verða uppgötvaður sem tónlistarmaður . Í sumar gaf hann út bókina “ Þúsund myndir ... milljón minningar , ” þar sem hann rekur ferðasöguna og leit sína að lífi sem snérist eingöngu um tónlist . “ Ég hélt að það sem mig langaði mest væri að einhver segði mér að ég væri mjög flinkur tónlistarmaður . Eftir að hafa gengið í gegnum algjöra sjálfsskoðun sá ég hins vegar að þetta var ekki það sem ég vildi , ” sagði Þormóður meðal annars þegar blaðamaður ræddi við hann um bókina , ferðalagið og lífið . Viðtalið við Snæfellinginn Þormóð Símonarson má lesa í heild í Skessuhorni vikunnar sem kom út í gær .